LT Europos Sąjungos oficialusis leidinys C 197/17

Europos ekonomikos ir socialinių reikalų komiteto nuomonė dėl Komisijos komunikato Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „2018 metų Sąjungos Europos standartizacijos darbo programa“

[COM(2017) 453 final]

(2018/C 197/03)

Vienintelis pranešėjas Juan MENDOZA CASTRO

Konsultavimasis Europos Komisija, 2017 10 9 Teisinis pagrindas SESV 304 straipsnis Atsakingas skyrius Bendrosios rinkos, gamybos ir vartojimo skyrius Priimta skyriuje 2017 12 18 Priimta plenarinėje sesijoje 2018 1 17 Plenarinė sesija Nr. 531 Balsavimo rezultatai (už/prieš/susilaikė) 195/1/0

1. Išvados ir rekomendacijos

1.1. Komitetas palankiai vertina 2018 m. standartizacijos programą, visų pirma socialinės srities ir aplinkosaugos veiksmus, tačiau rekomenduoja būsimosiose programos redakcijose įtraukti atitikties ankstesnėms programoms santrauką.

1.2. Jis rekomenduoja visus IRT srities veiksmus išdėstyti viename dokumente.

1.3. Jis ragina Komisiją atidžiai stebėti, kad nebūtų piktnaudžiaujama patentų taisyklėmis ir standartais.

1.4. Komitetas pabrėžia Komisijos atliekamą vaidmenį Europos standartizacijos sistemoje, kuri yra labai svarbi vidaus rinkos plėtrai ir suteikia ES galimybę šioje srityje pirmauti pasaulyje.

1.5. Jis ragina Komisiją toliau skirti pakankamai biudžeto išteklių ir būtinus žmogiškuosius išteklius siekiant įgyvendinti Reglamento (ES) Nr. 1025/2012 tikslus.

1.6. Jis primygtinai teigia, kad reikia atlikti išsamų veiksmų, kurių ėmėsi pagrindiniai standartizacijos vykdytojai, vertinimą. EESRK galėtų prioritetine tvarka sukurti specialų Europos standartizacijos sistemos įtraukumui skirtą forumą.

1.7. Komitetas mano, kad 2018 m. planuojami 27 veiksmai apskritai yra tinkami, tačiau atkreipia dėmesį į šiuos aspektus: — Bendroji skaitmeninė rinka (BSR): EESRK reiškia susirūpinimą dėl to, kad visame pasaulyje de facto taikomus standartus dažnai propaguoja ne ES įsikūrę pramonės milžinai, o tai turi neigiamų padarinių. — Nauji etanolio standartai: EESRK primygtinai rekomenduoja atsižvelgti į aplinkos apsaugą. — Komitetas itin palankiai vertina įvairius veiksmus, kuriais siekiama žymiai pagerinti aplinkos būklę ir žmonių sveikatą. — Medicinos prietaisų standartai: EESRK mano, kad taip pat reikėtų atsižvelgti į ekonominį efektyvumą. — Kriterijų dėl transporto sektoriaus išmetamųjų teršalų suderinimas: EESRK atkreipia dėmesį į tai, kad nuo 1995 m., kai buvo imtasi pirmųjų veiksmų, padaryta menka pažanga.

1.8. EESRK remia Komisijos pastangas tarptautinio bendradarbiavimo srityje, tačiau norėtų atkreipti Komisijos dėmesį į tai, kad šiuo metu vis daugiau standartų yra parengiama tarptautiniu lygmeniu be suderinto Europos indėlio.

1.9. EESRK rekomenduoja Europos standartizacijos organizacijoms (ESO) supaprastinti procedūras, taikytinas III priede nurodytoms organizacijoms, kad jos galėtų dalyvauti standartų rengimo procese ir taip būtų sumažintos kliūtys veiksmingam dalyvavimui.

1.10. EESRK teigiamai vertina skirtingus Bendros standartizacijos iniciatyvos (BSI) veiksmus, tačiau taip pat siūlo atsižvelgti į netiesioginį standartų nustatymo veiklos poveikį tokiems klausimams kaip darbo vietų perkėlimas, įtrauki visuomenė, švietimas ir mokymas ir t. t.

2. Komisijos pasiūlymai

2.1. ES metiniame darbo plane sprendžiami ir pakartojami su esminių standartų patentais susiję sunkumai ir svarstymai dėl IRT standartizavimo, tarptautinio standartizacijos aspekto ir autonominių transporto priemonių.

2.2. Planas taip pat atitinka Bendrą standartizacijos iniciatyvą, paskelbtą 2016 m. birželio mėn. ( 1 )

2.3. Nustatytais veiksmais remiami toliau nurodyti strateginiai prioritetai, kuriais siekiama remti atitinkamas iniciatyvas pagal 2017 m. Komisijos darbo programą ir 2018 m. standartizacijos poreikius, kylančius įgyvendinant šias iniciatyvas: — Bendrosios skaitmeninės rinkos (BSR) strategija, — Energetikos sąjungos strategija, — Europos kosmoso strategija, — ES žiedinės ekonomikos veiksmų planas, — Europos gynybos veiksmų planas, — Stipresnė ir teisingesnė, tvirtesnės pramoninės bazės vidaus rinka.

2.4. Komisija rengs tarpinstitucinius mokymus siekdama, kad abi teisėkūros institucijos geriau suprastų, kaip įgyvendinant teisės aktus ir politiką naudojami standartai.

2.5. Jis taip pat ragina ESO toliau dėti dar daugiau pastangų siekiant palengvinti III priede nurodytų organizacijų ir visų suinteresuotųjų subjektų darbą, ypač daug dėmesio skiriant jų vidaus taisyklėms ir procedūroms, taip pat tarptautinio lygio, ypač Tarptautinės standartizacijos organizacijos (ISO) ir Tarptautinės elektrotechnikos komisijos (IEC), veiklai.

3. Bendrosios pastabos

3.1. EESRK teigiamai vertina Komisijos paskelbtą 2018 m. metinę darbo programą, kuri apima socialinius ir esminius aplinkosaugos klausimus, įskaitant svarbias žiedinės ekonomikos, klimato kaitos ir švarios energijos temas. Tačiau jis pažymi, kad į būsimas redakcijas reikėtų įtraukti santrauką, kurioje būtų išsamiai nurodyta, kokiu mastu buvo įgyvendintos ankstesnės metinės programos.

3.2. Reikia supaprastinti platformas ir koordinavimo mechanizmus IRT srityje, kad būtų išvengta pastangų dubliavimosi ir galimo nepakankamo koordinavimo. Visi šios srities standartizacijos veiksmai turėtų būti išdėstyti viename dokumente.

3.3. Atviri standartai yra svarbūs Europos Sąjungos pramonės ir technologijų plėtrai. Komitetas primygtinai ragina Komisiją užkirsti kelią neteisėtam ir konkurencijos taisyklių neatitinkančiam patentų taisyklių uždarųjų šaltinių standartų naudojimui. Esminių standartų patentų atveju remiame sąžiningą, pagrįstą ir nediskriminacinę (angl. FRAND) licencijavimo praktiką.

3.4. Standartizacijos modelis suteikia ES galimybę pirmauti pasaulyje. EESRK pabrėžia Komisijos darbą šioje srityje. Europos standartų vienodumas ir nuoseklumas užtikrinamas taikant esminį principą „vienas standartas, vienas bandymas – pripažįstamas visoje Europoje“. Tai suteikia įmonėms investicinį, taip pat teisinį ir finansinį saugumą.

3.5. Atsižvelgiant į Europos standartizacijos sistemos (ESS) ypatingą pobūdį ir svarbą pramonei, MVĮ, vartotojams ir darbuotojams, EESRK ragina Komisiją toliau skirti pakankamai biudžeto išteklių ir būtinus žmogiškuosius išteklius siekiant įgyvendinti Reglamento (ES) Nr. 1025/2012 tikslus.

3.6. Siekdamas didinti ESS įtraukumą, Komitetas prašo atidžiai stebėti pagrindinių standartizacijos vykdytojų veiklą. EESRK galėtų prioritetine tvarka sukurti specialų ESS įtraukumui skirtą forumą. Šiam forumui būtų pavesta organizuoti metinį viešą klausymą, kurio tikslas būtų įvertinti šioje srityje pasiektą pažangą.

3.7. Kadangi kol kas nėra patenkinamo atsako dėl Europos Sąjungos Teisingumo Teismo išvados James Elliott byloje ( 2 ) , kurioje pirmą kartą pripažįstama, kad Europos standartai yra ES teisės aktų dalis, EESRK pabrėžia, jog svarbu, kad Komisija, glaudžiai bendradarbiaudama su kitomis Europos institucijomis, naudotųsi savo būtinais įgaliojimais kontroliuoti standartizavimo darbą ir paprašytų surengti tarpinstitucines diskusijas šiuo klausimu.

3.8. EESRK siūlo Europos Komisijai apsvarstyti konsultacijų dėl konsultacijoms skirto preliminaraus metinės Sąjungos darbo programos projekto procesą, nes jame nepateikta jokios strateginės perspektyvos, struktūros, konteksto ir jokių paaiškinimų dėl pateiktų pasiūlymų motyvų.

4. Pastabos dėl veiksmų, kurių turi būti imtasi 2018 m.

Naujas darbo vietų kūrimo, ekonomikos augimo ir investicijų postūmis

4.1. Trąšų (įskaitant organines) gamybos standartizuotų taisyklių nustatymas (3)

Komitetas jau anksčiau yra pažymėjęs, kad kai kurios sąvokos ir standartai, susiję su trąšomis iš antrinių žaliavų, yra neaiškūs. Kad būtų galima geriau įgyvendinti naująjį reglamentą, EESRK rekomenduoja jį visapusiškiau susieti ir suderinti su galiojančia Atliekų direktyva (4) ir taip pat prisiminti su trąšomis susijusių aplinkosaugos aspektų svarbą.

Bendroji skaitmeninė rinka (BSR)

4.2. Fiksuotojo ir bevielio judriojo ryšio paslaugų kokybės gerinimas (5)

4.2.1. Standartizacija šioje srityje neabejotinai atlieka svarbų vaidmenį ir padeda išvengti rinkos susiskaidymo, kurį gali sukelti antikonkurencinė praktika ( 6 )

4.2.2. EESRK visiškai pritaria Komisijai dėl bendrosios skaitmeninės rinkos strategijos, tačiau norėtų atkreipti dėmesį į tai, kad ji daro didelį poveikį Europos darbo rinkos organizavimui, nes vis daugiau visuomenės patalkos darbuotojų dirba platformose dažnai pagal labai trumpalaikius ir nepastovius darbo santykius.

4.2.3. Pramonės skaitmeninimas yra pasaulinė tendencija, kuri per ateinančius kelerius metus tik didės. Kuriant skaitmenines technologijas daugelyje pramonės sektorių būtini IRT standartai. Visame pasaulyje de facto taikomus standartus dažnai propaguoja ne ES įsikūrę pramonės milžinai.

4.2.4. Sparčiai kintančioms skaitmeninėms technologijoms nacionalinių, Europos ar tarptautinių standartų parengimas oficialiose standartizavimo įstaigose (CEN, Cenelec ir ETSI) dažnai užtrunka per ilgai. Todėl įmonės rengia savo standartus – daug greičiau ir pagal savo taisykles.

4.2.5. Kyla pavojus, kad standartų rengimas taps neskaidrus ir neįtraukus.

4.3. Taisyklių, kuriomis sudaromos palankesnės sąlygos plėtoti 5G ryšio technologiją 26 GHz dažnio juostoje (24,25–27,50 GHz) ir kitose dažnių juostose, kurių bangų ilgis didesnis, nustatymas (7)

EESRK mano, kad ši priemonė yra absoliučiai būtina, kad ES galėtų išlaikyti lyderystę diegiant 5G technologijas.

4.4. Bendrų standartų nustatymas siekiant tobulinti radijo ryšio sistemas, keitimąsi keleivių ir tvarkaraščių duomenimis ir IT saugumą (8)

EESRK siūlo taip pat standartizuoti technologinius pasikeitimus ir naujus verslo modelius, atsirandančius dėl turizmo, be to, skatinti integruotų ir pažangių bilietų pardavimo sistemų ir informacijos paslaugų kūrimą.

4.5. Operatorių sąveikumas ir keitimasis duomenimis, siekiant skatinti veiksmingesnes transporto ir logistikos paslaugas (9)

Komisija siūlo papildomus veiksmus nustatant standartus. Vis dėlto svarbu nepamiršti, kad atsižvelgiant į esamą padėtį šio sektoriaus laukia dideli iššūkiai: „pakartotinis duomenų pateikimas į įvairias sistemas, nes taikomi įvairūs nesąveikūs standartai; tarpusavyje sujungtų sistemų trūkumas ir nepakankamas pasitikėjimas konfidencialios informacijos apsauga; e. transporto dokumentų nepripažįsta institucijos, bankai, draudimo bendrovės; suinteresuotieji subjektai, kurie dalijasi duomenimis ir ieško naujų verslo galimybių, nepasiekia kritinės masės“ (10).

Atspari energetikos sąjunga ir perspektyvi klimato kaitos politika

4.6. Įdiegti naujus jutiklius ir matavimo metodus aplinkos oro kokybei vertinti (11) ; stebėti išmetamą amoniako (HN3), chloro ir chloro dioksido kiekį ore ir išmetamą vandenilio fluorido kiekį arba bendrą pramonės sektoriuose išmetamą dujinių fluoridų kiekį (12) ; apsaugoti sveikatą nuo policiklinių aromatinių angliavandenilių poveikio (13);

Komitetas palankiai vertina įvairius patobulinimus, kurie padeda žymiai pagerinti aplinkos būklę ir žmonių sveikatą. Policiklinių aromatinių angliavandenilių, kurių daugelis yra žinomi kancerogenai, poveikis gyventojams jau seniai buvo pripažintas susirūpinimą keliančiu klausimu ir keletas ES teisės aktų jau dabar riboja šių medžiagų naudojimą tam tikruose maisto produktuose, vandenyje ir aplinkos ore.

4.7. Ekologinis projektavimas: mažinti įvairių gaminių (kompiuterių ir pan.) energijos suvartojimą (14) ; centralizuotų sistemų energijos vartojimo efektyvumo ženklinimas (15) ; žalioji infrastruktūra (16)

EESRK atkreipia dėmesį į esminės ES infrastruktūros atsparumą neišvengiamam klimato kaitos poveikiui ir lėtą standartizacijos sistemos reagavimą sprendžiant šį svarbų klausimą. Pasitelkiant standartus galima aktyviau plėtoti žaliąją infrastruktūrą, padėti efektyviau naudoti išteklius statybų sektoriuje ir užtikrinti didesnį atsparumą klimato kaitos poveikiui.

4.8. Standartų parengimas benzinui, kurio sudėtyje etanolis sudarys 20–25 % (dabar – 10 %) (17)

Jei Komisija nuspręs suteikti CEN įgaliojimus šiuo klausimu, EESRK primygtinai rekomenduoja apsvarstyti šiuos klausimus: monokultūrinių pasėlių plantacijų ekologinis poveikis; pesticidų ir trąšų žala vandeniui ir dirvožemiui; dirvožemio erozija; maistingųjų medžiagų išplovimas; gėlo vandens išteklių suvartojimo padidėjimas; biologinės įvairovės ir laukinės gamtos buveinių praradimas (18).

4.9. Kriterijų dėl transporto sektoriaus išmetamo teršalų kiekio suderinimas (19)

EESRK nuomone, Komisija turėtų pateikti konkretesnių pasiūlymų dėl šio veiksmo, kuris yra akivaizdžiai būtinas. Verta atkreipti dėmesį į tai, kad pirmieji žingsniai siekiant mažinti transporto sektoriaus išmetamą teršalų kiekį buvo padaryti 1995 m. (20)

Vidaus rinka

4.10. Europos vidaus vandenų laivybos standartų komiteto (CESNI) vaidmens stiprinimas (21)

Atsižvelgiant į tai, kad šiuo metu taikoma itin daug reikalavimų trumpųjų nuotolių jūrų laivybai (22), reikia imtis veiksmų, tačiau EESRK mano, kad pasiūlymas turėtų būti tikslesnis.

4.11. Planas dėl Europos pasaulinės palydovinės navigacijos sistemos (GNSS) produktų suderinimo su galutinių vartotojų programomis ir didesnis „Galileo“ paslaugų sąveikumas su aviacijos rinka (23)

EESRK visiškai pritaria šiam pasiūlymui, atkreipdamas dėmesį į tai, kad pasaulinės GNSS produktų ir paslaugų rinkos, kuri vadinama galutinių vartotojų rinka, vertė 2013 m. buvo 200 mlrd. EUR (24).

4.12. Elektroniniai viešieji pirkimai (25)

Suderinimas yra svarbus teigiamas žingsnis demokratizuojant rinką, kurioje norima skaidrumo ir prieinamumo, kad viešosios lėšos būtų plačiai naudojamos. Be to, svarbu, kad naujų platformų kūrimo arba jau esamų platformų pritaikymo bei jų techninės priežiūros sąnaudos išliktų nedidelės. Todėl šioje srityje itin svarbi standartizacija (26).

4.13. Spausdintuvams ir kitai įrangai skirtų standartų rengimas (27)

EESRK sutinka, kad reikia naujų darniųjų standartų, nes vartotojai tikisi, kad nauji ir inovatyvūs produktai, pavyzdžiui, 3D spausdintuvai, robotai ir autonominės transporto priemonės, bus tokie pat saugūs kaip ir labiau tradiciniai gaminiai. Ypač svarbu, kad nauji produktai nekeltų pavojaus vartotojų saugai.

4.14. Medicinos prietaisų saugos ir veiksmingumo reikalavimų atnaujinimas (28)

EESRK pritaria Komisijai, kad naujuoju reglamentu sustiprinami medicinos prietaisų saugos ir veiksmingumo reikalavimai, kad jie atitiktų technologijų ir mokslo pažangą. Tai yra pagrindinis tikslas, tačiau, kadangi naujos technologijos yra pagrindinis veiksnys, dėl kurio sparčiai didėja sveikatos priežiūros išlaidos, EESRK rekomenduoja taip pat atsižvelgti į išlaidų efektyvumą.

4.15. Su geriamuoju vandeniu besiliečiantiems statybos produktams taikomų higienos ir saugos reikalavimų atnaujinimas (29)

EESRK apgailestauja, kad nepaisant dešimtmetį trukusių diskusijų Europos standartai šioje srityje dar nėra parengti. Sprendimu iš dalies pakeisti dabartinius įgaliojimus (M/136) (30) standartizacijos įstaigos įpareigojamos pateikti pradinius rezultatus iki 2018 m. pabaigos.

4.16. Parama darbui, susijusiam su svarbiausiais reikalavimais bepiločių orlaivių sistemoms (31)

EESRK atkreipia dėmesį į tai, kad aktyvėja viešosios diskusijos dėl bepiločių orlaivių technologijos naudojimo laisvalaikio ir komerciniais tikslais, įskaitant saugos ir saugumo rizikos klausimus. Tarptautiniai standartai yra labai svarbūs kuriant pasaulinę komercinę rinką. Absoliučiai būtina, kad pagal šiuos standartus būtų sukurta rutininiam bepiločių orlaivių sistemų naudojimui skirta visuotinai suderinta oro erdvė, kuri išplės komercines galimybes, nesumažindama saugos ir bendro oro erdvės efektyvumo. Itin svarbūs šiuo metu rengiami standartai apima sistemas „aptikti ir išvengti“ ir „vadovavimas ir kontrolė“ (32).

4.17. Suderintų kriterijų dėl civiliniam naudojimui skirtų sprogmenų (ypač detonatorių) peržiūra (33)

Šio veiksmo tikslas – didinti civiliniam naudojimui skirtų sprogmenų saugą, tačiau plačiai naudojamiems produktams (ypač elektroniniams detonatoriams) nėra taikomi visi galiojantys darnieji standartai. Komitetas, žinoma, mano, kad pasiūlymas yra visiškai tinkamas.

4.18. Sąveikumas: naujos geležinkelių sistemos techninės sąveikumo specifikacijos (34)

EESRK palankiai vertina šį pasiūlymą kaip dar vieną žingsnį siekiant geležinkelių integracijos Europoje; tokiu atveju 1 520 mm vėžės riedmenų standartus galima geriau derinti su Europos 1 435 mm vėže.

4.19. Darbuotojų sveikatos apsauga nuo sprogiosios aplinkos keliamų pavojų (ATEX) (35)

EESRK visiškai pritaria šioms nuostatoms, kadangi naujojoje ATEX direktyvoje reikalaujama atnaujinti įgaliojimus pagal naująją teisės aktų sistemą.

4.20. Vartotojų saugos gerinimas (36)

EESRK tikisi, kad naujieji standartai atitiks vartotojų apsaugos principą, pagal kurį reikalaujama, kad vartotojams teikiamos prekės ir paslaugos turi būti tokios, kad jas naudojant įprastomis ir numatomomis sąlygomis nekiltų pavojus vartotojų sveikatai, ir, jei toks pavojus kyla, jos gali būti pašalintos iš rinkos taikant greitas ir paprastas procedūras (37).

Teisingumo erdvė ir pagrindinės teisės

4.21. Standartizavimas: patvirtinti reikalavimus nustatymo įrangai (kitose srityse nei aviacija), siekiant apsaugoti piliečius nuo teroristinių išpuolių (38)

Nors EESRK visapusiškai pritaria šiai priemonei, jis pabrėžia, kad ES ir JAV bendradarbiavimas yra absoliučiai būtinas, atsižvelgiant į tai, kad abi kenčia nuo terorizmo rykštės (39). Verta spręsti, be kita ko, klausimus, susijusius su kibernetiniu saugumu ir transporto sektoriui būdingomis grėsmėmis.

ES vaidmens tarptautinėje arenoje stiprinimas

4.22. Plėtra: remti valstybių narių pastangas plėtoti bendrus gynybos pajėgumus (minimalieji standartai) (40)

Laukdamas, kol bus pateikta daugiau informacijos apie tyrimą, kurį rengia Komisija, ir sprendimo, kurį jį po to priims, EESRK pritaria idėjai parengti bendrus standartus ginklams ir dvejopo naudojimo prekėms, stengiantis nedubliuoti esamų, ypač NATO, standartų (41).

5. Tarptautinis bendradarbiavimas

5.1. EESRK remia Komisijos iniciatyvą aktyviau vykdyti politinį dialogą su tarptautiniais stardartizacijos subjektais, tačiau norėtų atkreipti jos dėmesį į tai, kad šiuo metu vis daugiau standartų yra parengiama tarptautiniu lygmeniu be suderinto Europos indėlio.

5.2. Standartų nustatymo internacionalizavimas turi padarinių: nebegali dalyvauti visuomeniniai suinteresuotieji subjektai, MVĮ ir rinkos priežiūros institucijos, nes jie neturi pakankamai išteklių, kad aktyviai galėtų daryti įtaką standartų nustatymui tarptautiniu mastu.

5.3. Kadangi šie tarptautiniai standartai gali būti tiesiogiai perimti nacionaliniu lygmeniu, apeinant standartizacijos įstaigas, didėja vidaus rinkos išderinimo rizika.

6. Įtrauktis

EESRK palankiai vertina Komisijos veiksmus, skirtus stebėti pažangą, kaip įgyvendinama tikrai įtrauki Europos standartizacijos sistema. EESRK tvirtai ragina Europos standartizacijos organizacijas (ESO) supaprastinti procedūras, taikytinas III priede nurodytoms organizacijoms, kad jos galėtų dalyvauti standartų rengimo procese, ir taip sumažinti kliūtis veiksmingam dalyvavimui.

7. Bendros standartizacijos iniciatyvos (BSI) įgyvendinimas

7.1. EESRK teigiamai vertina skirtingus BSI veiksmus. Kalbant apie „ES lygmens tyrimą dėl poveikio ekonomikai ir visuomenei, taip pat dėl prieigos prie standartų ES ir ELPA valstybėse narės“, jis taip pat siūlo atsižvelgti į netiesioginį standartų nustatymo veiklos poveikį tokiems klausimams kaip darbo vietų perkėlimas, įtrauki visuomenė, švietimas ir mokymas ir t. t.

7.2. EESRK palankiai vertina iniciatyvas, kuriomis siekiama paspartinti standartų parengimo procesą, tačiau jis nuogąstauja, kad dėl to sumažėja parengiamojo darbo, kuriuo remiantis standartai parengiami, „matomumas“.

Briuselis, 2018 m. sausio 17 d. Europos ekonomikos ir socialinių reikalų komiteto pirmininkas Georges DASSIS

(1) COM(2015) 550 final.

(2) C-613/14 – James Elliott Construction.

(3) COM(2016) 157 final.

(4) OL C 389, 2016 10 21, p. 80.

(5) COM(2016) 176 final.

(6) EERRI (Europos elektroninių ryšių reguliuotojų institucijos) pranešimas dėl sąlygų daiktų internetui kurti sudarymo, 2016 m. vasario 12 d.

(7) Direktyva 2014/53/ES (OL L 153, 2014 5 22, p. 62).

(8) Direktyva (ES) 2016/797 (OL L 138, 2016 5 26, p. 44).

(9) COM(2011) 144 final, COM(2009) 8 final, COM(2013) 913 final, SWD(2013) 524 final, C(2015) 2259 final.

(10) Žr. Skaitmeninio transporto ir logistikos forumas – Bendra informacija, 2015 m.

(11) Direktyva 2008/50/EB (OL L 152, 2008 6 11, p. 1), Direktyva 2004/107/EB (OL L 23, 2005 1 26, p.3 ).

(12) Direktyva 2010/75/EB (OL L 334, 2010 12 17, p. 17).

(13) Reglamentas (EB) Nr. 1907/2006 (OL L 396, 2006 12 30, p. 1).

(14) Direktyva 2009/125/EB (OL L 285, 2009 10 31, p. 10).

(15) Direktyva 2009/28/EB (OL L 140, 2009 6 5, p. 16);

COM(2016) 767 final.

(16) COM(2013) 249 final, COM(2013) 216 final, COM(2014) 445 final.

(17) Direktyva 2009/28/EB (OL L 140, 2009 6 5, p. 16).

(18) Projektas – Biofuel Marketplace. 2006 m. gegužės mėn.

(19) Direktyva 2003/87/EB (OL L 275, 2003 10 25, p. 32).

(20) COM(95) 302 final.

(21) Direktyva (ES) Nr. 2016/1629 (OL L 252, 2016 9 16, p. 118).

(22) Europos standartas, nustatantis vidaus vandenų laivų techninius reikalavimus. Leidimas 2015/1.

(23) COM(2016) 705 final.

(24) Galileo tarnybų pozicijos dokumentas dėl programos „Horizontas 2020“ 2018–2020 m. kosmoso darbo programos pagrindinių prioritetų.

(25) COM(2013) 453 final; Viešųjų pirkimų direktyvos (2017/24/ES); COM(2015) 0192 final.

(26) OL C 67, 2014 3 6, p. 96.

(27) Direktyva 2006/42/EB, Direktyva 95/16/EB (nauja redakcija) (OL L 157, 2006 6 9, p. 24).

(28) Reglamentas (ES) 2017/745 (OL L 117, 2017 5 5, p. 1), Reglamentas (ES) 2017/746 (OL L 117, 2017 5 5, p. 176).

(29) Reglamentas (ES) Nr. 305/2011 (OL L 88, 2011 5 5, p. 5), Tarybos direktyva 98/83/EB (OL L 330, 1998 12 5, p. 32).

(30) Peržiūrėti CEN/Cenelec įgaliojimai.

(31) COM(2015) 613 final.

(32) ISO. How standards will target the drone industry.

(33) Direktyva 2014/28/ES (OL L 96, 2014 3 29, p. 1).

(34) Direktyva (ES) 2016/797 (OL L 138, 2016 5 26, p. 44).

(35) Direktyva 2014/34/ES (OL L 96, 2014 3 29, p. 309).

(36) Direktyva 2001/95/EB (OL L 11, 2002 1 15, p. 4).

(37) OL C 271, 2013 9 19, p. 81.

(38) COM(2014) 247 final, COM(2015) 624 final, COM(2012) 417 final.

(39) The Benefits of U.S.-European Security Standardisation. Nacionalinis standartų ir technologijos institutas. JAV prekybos departamentas, 2012 m. birželio mėn.

(40) COM(2016) 950 final.

(41) OL C 288, 2017 8 31, p. 62.